Nikolai Karlovich Medtner (Russies: Никола́й Ка́рлович Ме́тнер, Nikoláj Kárlovič Métner; 5 Januarie 1880 [O.S. 24 Desember 1879] – 13 November 1951) was 'n Russiese komponis en pianis. Ná 'n tydperk van komparatiewe onbekendheid in die vyf-en-twintig jaar onmiddellik na sy dood, word hy nou as een van die belangrikste Russiese komponiste vir die klavier erken. Soos sy medekomponis Sergei Rachmaninoff, wat hom "die grootste komponis van ons tyd" genoem het, was Nikolai Medtner 'n uitgewekene van sy vaderland, Rusland. Sy portefeulje van werke sluit 'n merkwaardige reeks stukke vir sy eie instrument, die klavier in, insluitende o.a. veertien klaviersonates en ander werke van asemrowende poëtiese krag en suggestiwiteit. Medtner se talent vir melodie is onmiddellik waarneembaar in sy vroeëre werke soos sy Sonatina in G mineur. Die Sonate nr. 1, Opus 5, sy eerste grootskaalse werk, bevat outobiografiese elemente en is gelaai met beide intensiteit en spiritualiteit. Poësie en nostalgie is oorrompelend in sy magiese en pragtige Sonata Reminiscenza in A mineur. Van die beste interpreteerders van sy werke is onder andere die pianiste Paul Stewart, Marc-André Hamelin en Geoffrey Tozer.